Den danske radiovært, DJ og tv-personlighed Morten Lindberg bedre kendt som Master Fatman er gået bort. Han blev 53 år.

Det bekræfter hans manager Stig Hansen fra Tajmer Booking og Management.

'Jeg bekræfter, at Morten Lindberg er afgået ved døden i nat,' skriver han i en e-mail til B.T.

Han oplyser derudover, at hverken han eller Master Fatmans familie har yderligere kommentarer til det alt for tidlige dødsfald.

Her ses han på vej til Vild med dans med sin kone Herminia. Foto: Martin Sylvest Andersen Vis mere Her ses han på vej til Vild med dans med sin kone Herminia. Foto: Martin Sylvest Andersen

Da han slog igennem i 80'erne var det med sine fortolkninger af gamle disco-klassikere. Det gjorde han blandt andet med sit band Master Fatman and his Freedom Fighters.

Master Fatman med de letgenkendelige store bakkenbarter og det altid gode humør har i mange år været en tv-personlighed.

Han har blandt andet medvirket i underholdningsprogrammet 'Vild med dans', hvor han dannede dansepar med Mie Moltke.

På sit store cv fik han også værtskabet i programmer som 'Hiv stikket ud' fra 2007 og Radio24syv-programmet 'Croque Monsieur' med madeksperten Marie Holm.

Det har også været muligt at høre ham i radioen hos P8 Jazz, hvor han var vært på programmet JAZZmosfæren

Morten Lindberg voksede op i Dalum ved Odense, men flyttede til København i 1987. Her nåede han at bo på Vesterbro, Østerbro, Amager og slutteligt Nørrebro.

Master Fatman efterlader sig konen Herminia Mabunda, med hvem han har de fire børn Sol, Vinicius og de halvandet år gamle tvillinger Heaven og River.

Derudover har han den voksne søn Wilhelm fra et tidligere forhold.